האריסון פורד

האריסון פורד (באנגלית: Harrison Ford; נולד ב-13 ביולי 1942) הוא שחקן קולנוע יהודי-אמריקאי. תפקידיו המפורסמים ביותר הם האן סולו בטרילוגיית סרטי "מלחמת הכוכבים" (תפקיד שהיה הפריצה הגדולה שלו) והארכאולוג ההרפתקן אינדיאנה ג'ונס בסדרת סרטי אינדיאנה ג'ונס. בין השנים 1977–1983 שיחק בארבעה מתוך עשרת הסרטים המכניסים ביותר בכל הזמנים, וב-2001 זכה בתואר "השחקן הרווחי ביותר" בספר השיאים של גינס. פורד נולד בשיקגו, אילינוי לדורותי נידלמן וכריסטופר פורד. הורי אמו, הארי נידלמן ואנה ליפשוץ, היו יהודים ואילו הורי אביו היו נוצרים ואביו התחנך כקתולי. הוא סיים בית ספר תיכון בשנת 1960. בתיכון, לדבריו, הציקו לו בריונים, והבנות התעלמו ממנו. לאחר מכן למד במכללה למשחק בוויסקונסין. פורד היה פעיל בתנועת הצופים של אמריקה ואף קיבל את האות השני הגבוה ביותר שניתן להשיג בתנועת הבוי-סקאוטס, "צופה לחיים". בשנת 1957 הוא עבד במחנה הצופים Napowan במרכז וויסקונסין בתור מדריך זוחלים, ולכן בהמשך, יחד עם סטיבן ספילברג, הוא החליט להפוך את אינדיאנה ג'ונס הצעיר ל"צופה לחיים" בסרט "אינדיאנה ג'ונס ומסע הצלב האחרון". בבדיחות הדעת הם הכניסו לאינדיאנה ג'ונס פחד מנחשים, בהתייחס להתמחותו של פורד בזוחלים. ב-1964, עם הגעתו לקליפורניה, התקבל פורד לתוכנית הכישרונות הצעירים של אולפני קולומביה בשכר של $150 לשבוע. הוא החל את דרכו בתפקידי משנה בשלושה סרטים ובמספר תוכניות טלוויזיה. מאחר שלא היה מרוצה מתפקידי המשנה הקטנים שהציעו לו, נטש פורד בשלב מסוים את קריירת המשחק והפך נגר אוטודידקט. בתפקיד הפריצה שלו הוא זכה באופן אירוני, דווקא בשל עבודתו כנגר. ג'ורג' לוקאס שכר את פורד לשפץ ארונות שהיו בביתו והשתמש בו גם להקריא שורות עם שחקנים שבחן לתפקידים במלחמת הכוכבים. היה זה סטיבן ספילברג שהבחין לראשונה שפורד הוא בחירה מושלמת לתפקיד האן סולו. פורד ידוע באלתוריו שלעיתים עדיפים על התסריט המוכן מראש. דוגמה ידועה לכך הייתה סצנה ב"שודדי התיבה האבודה" שבה תוכנן שהוא יילחם בקרב חרבות ארוך עם סייף ערבי מצטיין, ופורד - שהיה חולה ולא היה לו כוח לסייף - שאל את הבמאי: "יש לי אקדח, למה אני לא פשוט יורה בו?" ואכן, התסריט שונה בהתאם, והסצנה זכורה לטובה עד היום. בסרט הבא בסדרה, "אינדיאנה ג'ונס והמקדש הארור", קיים אזכור לסצנה הזו כאשר פורד מוצא את עצמו מול שני סייפים הודיים, שולח יד בנונשלנטיות לנרתיק האקדח - אך מגלה שהאקדח לא שם, ומאלתר בעזרת השוט. במקרה של "מלחמת הכוכבים - פרק 5: האימפריה מכה שנית", כשהיה צריך לענות לנסיכה ליאה (קארי פישר) שהוא אוהב אותה גם, הוא הסתפק בתשובה הצינית "אני יודע". פורד גם זכה לפרסום רב על סרטיו "אפוקליפסה עכשיו" של פרנסיס פורד קופולה, "בלייד ראנר" של רידלי סקוט (שהפך לסרט פולחן), "משחקים פטריוטיים" (1992) ו"סכנה ברורה ומיידית" (1994) בתור סוכן CIA ג'ק ראיין שמבוססים על סדרת ספרים של טום קלנסי, "הנמלט" (1993) שמבוסס על סדרת טלוויזיה משנות ה־60, ו"אייר פורס 1" (1997), שבו הוא מגלם את נשיא ארצות הברית בשם ג'יימס מרשל. בשנת 2017 הוא שב לגלם את דמותו של ריק דקרד בסרט המדע הבדיוני "בלייד ראנר 2049" לצד ראיין גוסלינג וג'ארד לטו. בשנת 2002 זכה פורד בפרס גלובוס הזהב למפעל חיים ע"ש ססיל ב. דה-מיל. ב-2 ביוני 2003 קיבל כוכב בשדרת הכוכבים של הוליווד. ב-2001 זכה בתואר "השחקן הרווחי ביותר" בספר השיאים של גינס. באוקטובר 2022, נחשף כי פורד לוהק לסרט "קפטן אמריקה: סדר עולמי חדש" בתפקיד תדאוס "ת'נדרבולט" רוס, כשהוא מחליף בתפקיד את ויליאם הרט המנוח שנפטר בחודש מרץ 2022. ב-1964 התחתן עם אשתו הראשונה מרי מרקורדט ועבר להתגורר בלוס אנג'לס שבקליפורניה, שם החלה קריירת המשחק שלו. לזוג שני בנים. ב-1979 התגרשו השניים. ארבע שנים לאחר הגירושין, ב-1983, התחתן פורד בשנית, הפעם עם התסריטאית מליסה מתיסון, איתה נולדו לפורד בן ובת. ב-2004 התגרשו בני הזוג פורמלית, אף כי נפרדו שנים אחדות לפני כן. ב-2002, עוד לפני גירושיו הפורמליים מאשתו השנייה, פגש פורד את קליסטה פלוקהארט, לימים אשתו השלישית, בטקס פרסי גלובוס הזהב. הוא אימץ את הבן שאימצה ב-2001. הזוג נישא ב-2010 בסנטה פה. לפורד רישיון טיס אזרחי וברשותו שמונה מטוסים. ב-5 במרץ 2015 הוא התרסק עם מטוס קל שהטיס כתוצאה מתקלה במנוע ופונה במצב בינוני לבית חולים. האריסון פורד, במסד הנתונים הקולנועיים IMDb (באנגלית) האריסון פורד, באתר "אידיבי", מאגר הידע העברי לקולנוע ישראלי ועולמי האריסון פורד, באתר AllMovie (באנגלית) האריסון פורד, באתר Rotten Tomatoes (באנגלית) האריסון פורד, באתר Box Office Mojo (באנגלית) האריסון פורד, באתר Metacritic (באנגלית) האריסון פורד, במסד הנתונים הקולנועיים KinoPoisk (ברוסית) האריסון פורד, באתר Discogs (באנגלית) האריסון פורד, באתר אנציקלופדיה בריטניקה (באנגלית) כריסי ליי, אובזרוור, מיסטר ג'ונס ואני, באתר הארץ, 14 במאי 2008 לירון סיני ואמיר בוגן, גברים, נשים, והאריסון פורד שביניהם, באתר ynet, 13 ביולי 2012 קווין מאהר טיימס, אני פלוץ זקן: האריסון פורד מדבר על הכל, באתר nrg‏, 29 בנובמבר 2013 פיטר סטיבנסון, מנס ז'ורנל, כוכב מתרסק, וקם, באתר ynet, 22 בינואר 2016 אילן קפרוב‏, קומדיה של הצלחות: חמש השנים ששינו את חייו של הריסון פורד, באתר וואלה, 13 ביולי 2022 אדם נגורני, ניו יורק טיימס, האריסון פורד: "אני לא רוצה להמציא את עצמי מחדש. אני רק רוצה לעבוד", באתר הארץ, 8 בינואר 2023 רון פוגל, ‏"זה לא פוטושופ, באמת נראיתי ככה לפני 35 שנה", באתר ‏מאקו‏, 19 במאי 2023 שירית גל, "אני לא מפחד מהגיל, יש סיפוק שמגיע איתו. קיבלתי הזדמנויות מדהימות בחיים", באתר ynet, 29 ביוני 2023 מערכת ישראל היום, האריסון פורד על השתתפותו ב"קפטן אמריקה": ״זה דרש ממני להיות מוכן לצאת אידיוט בשביל כסף״, באתר ישראל היום, 5 באוגוסט 2024 בין צופים למלחמת הכוכבים, באתר התאחדות הצופים והצופות בישראל, ‏19/12/2015. הריסון פורד מצטרף ליקום הקולנועי של מארוול, באתר ‏מאקו‏, 17 באוקטובר 2022 אחרי 8 שנים ביחד: הריסון פורד וקליסטה פלוקהארט התחתנו, באתר ynet, 17 ביוני 2010 ynet, הריסון פורד נפצע בהתרסקות מטוס שהטיס, באתר ynet, 6 במרץ 2015